**Rahandusministeerium**

e-post: [info@fin.ee](mailto:info@fin.ee)

*/kuupäev digitaalallkirjas/*

**Selgitustaotlus**

„Audiitortegevuse seaduse“ §-s 91 on sätestatud auditi kohustus. Selle regulatsiooni kohaselt laieneb raamatupidamise aastaaruande auditeerimiskohustus ka Tartu Hoiu-laenuühistule (edaspidi THLÜ), mis koos oma tütarettevõtjatega koostab igal aastal majandusaasta konsolideeritud aruande. On ilmselge, et kui seadusega pannakse isikutele kohustus, siis on riigi ülesanne tagada omalt poolt, et isikud saaksid selle kohustuse ka täita. Ometi oleme tänaseks olukorras, kus Eestis ei ole meie teada ühtegi audiitorit, kes nõustuks THLÜ raamatupidamise aastaaruannet auditeerima[[1]](#footnote-1), samuti keelduvad audiitorid teiste hoiu-laenuühistute auditeerimisest, mis näitab sellise suhtumise mustrit. See on THLÜ-le juba kaasa toonud kahju tekkimise ning see kahju suureneb pidevalt.

Seega oleme jõudnud olukorda, kus seadus ühelt poolt küll kohustab äriühinguid oma aruandeid auditeerima, kuid riik ega audiitorid ei taga äriühingutele võimalust oma kohustust täita, mis võib viia isegi äriühingute äriregistrist kustutamiseni. Ja siis tõusetub küsimus, et kes on sellise olukorra tekkimise eest vastutav – fakt aga on, et äriühingutele kahju tekitamise korral peab keegi ka vastutama ja tekitatud kahju hüvitama.

Eelkirjeldatud probleemi põhjuseks on suure tõenäosusega juba aastaid kestev riigipoolne hoiu-laenuühistute põhjendamatu vaenamine ja nende (sisuliselt) kurjategijatena käsitamine, sest kindlasti ei saa hoiu-laenuühistute (sh THLÜ konsolideerimisgrupi) auditeerimine olla keerulisem kui oluliselt suuremate konsolideerimisgruppide auditeerimine.

Pöördusime selgitustaotlusega Audiitorkogu kui avalik-õigusliku juriidilise isiku poole ning lisame käesolevale kirjale nende 10. novembri 2025 vastuse (manuses). Audiitorkogu põhjalikust vastusest näeme, et probleem on neile teada ning ka probleemi põhjused on teada, kuid ühtegi kiiret lahendust vastuses ei pakuta. Jahmatav on lugeda Audiitorkogu selgitust, et „*eeltoodu tulemusel on oluliselt vähenenud audiitorteenuseid osutavate audiitorettevõtete arv. Kui 30.06.2011 seisuga oli selliseid ettevõtteid Eestis 200, siis seisuga 30.06.2025 vaid 112*”; ometi on auditikohustuse regulatsioon seaduses muutmata ja riigi kohustused sellega täitmata. Olukorda auditeerimise valdkonnas ja selle põhjuseid kirjeldas ka 12. novembri 2025 „Äripäev“ artiklis „*Advokaat: riik ise põhjustas audiitorite puuduse*“[[2]](#footnote-2).

Oma käimasolevate tegevuste loetelus toob Audiitorkogu muu hulgas välja järgmise lõigu: „*Ligi kaks aastat tagasi algatas Audiitorkogu audiitortegevuse seaduse reformi. Selle eesmärgiks on seadus audiitoritele arusaadavamaks ning tegevust toetavamaks teha.* ***Uue seaduse terviktekst on valminud ning järg on jõudnud Rahandusministeeriumiga läbirääkimisteni***”.

Eeltoodust tulenevalt ja lähtuvalt „Märgukirjale ja selgitustaotlusele vastamise ning kollektiivse pöördumise esitamise seadusest“ palume Rahandusministeeriumil selgitada:

1. **Mida on Rahandusministeerium teinud või kavatseb teha, et äriühingutel oleks võimalik täita neile seadusega pandud auditi kohustust (näit kitsendada auditi kohustusega isikute ringi, kohustada äriregistrit avaldama korrektset teavet auditeeritud aruannete mitteesitamise põhjuste kohta) ning kui kiirelt võib loota lahendust tekkinud olukorrale?**
2. **Kas Rahandusministeerium peab enda kohuseks teavitada avalikkust tegelikest põhjustest, miks ettevõtjad ei suuda esitada majandusaasta aruandeid, et vältida valearvamuste levimist, justkui oleksid ettevõtjad ise süüdi riigi tegematajätmistes?**
3. **Keda peab Rahandusministeerium vastutavaks tekkinud olukorra eest, kus ettevõtjad ei suuda täita neile seadusega pandud kohustust ning kannavad kahju kuni äriregistrist kustutamiseni põhjusel, et riigi loodud mehhanism sellise kohustuse täitmiseks on puudulik ega arvesta tegeliku eluga?**

**Vastuse palume esimesel võimalusel saata Tartu Hoiu-laenuühistu peajuristile aadressil** [**raigo.solg@yhistupank.ee**](mailto:raigo.solg@yhistupank.ee).

Lugupidamisega

/*allkirjastatud digitaalselt*/ /*allkirjastatud digitaalselt*/

Andro Roos Harry Raudvere

Juhatuse esimees Nõukogu esimees

**Lisa**: Audiitorkogu vastus THLÜ selgitustaotlusele

1. Oleme audiitori otsimisel välja saatnud üle 130 e-kirja erinevatele saajatele) ning pole saanud ühtegi positiivset vastust ega ole isegi lisaküsimusi esitatud. Peamiselt on olnud kaks vastust - pole aega või pole HLÜ-de osas kompetentsi - või pole kirjale üldse vastatud. Nimekirjas on ka Eesti kõige mainekamad bürood (EY, PWC, KPMG, BDO, Grant Thornton). [↑](#footnote-ref-1)
2. <https://www.aripaev.ee/arvamused/2025/11/12/advokaat-riik-ise-pohjustas-audiitorite-puuduse> [↑](#footnote-ref-2)